U Hrvatskoj je trinaest oboljelih od koronavirusa. Troje imaju nešto ozbiljniji oblik bolesti. Iz bolnica će biti otpušteni kada testovi pokažu da su negativni na koronavirus. Nacionalni stožer Civilne zaštite preporučio je u ponedjeljak dvije nove mjere zaštite od koronavirusa koje se odnose na kontrolu ljudi u međunarodnom prometu i ograničavanje javnih skupova s više od 1000 sudionika, a bit će na snazi do daljnjega.

20.38 -I drugi Istranin koji je radio na sjeveru Italije, u Bolzanu, zajedno s 41- godišnjakom iz Labina koji je 13. oboljela osoba novim koronavirusom u Hrvatskoj, ima simptome koji upućuju na koronavirus, potvrđeno je u ponedjeljak navečer na izvanrednoj konferenciji za novinare u Puli.

Taj 36-godišnji muškarac također je iz Labina, a s 41-godišnjim kolegom koji je zaražen, vraćao se osobnim autombilom iz Italije, iz regije Trentino Alto Adige. Više pročitajte OVDJE.

20.28 - Zaraženi muškarac iz Italije je putovao automobilom zajedno s kolegom čiji nalaz još nije gotov.

19.33 - Zbog širenja koronavirusa otkazuju se odnosno za jesen odgađaju brojni poslovni skupovi najavljeni za ožujak ili početak travnja pa su tako u ponedjeljak organizatori izvijestili o odgodi međunarodnog sajma turizma Place2go, Dana komunikacija, Europskog dana tržišnog natjecanja, Digital Takeover, itd. Više pročitajte OVDJE.

18.36 - Smatramo kako je u ovom trenutku, s obzirom na koronavirus, to jedino razumna odluka, jer, iako je za sajam sve spremno, nama je na prvom mjestu zdravlje i sigurnost naših građana, posjetitelja i izlagača Viroexpa – naglasio je virovitičko-podravski župan Igor Andrović, na sjednici Organizacijskog odbora Viroexpa 2020., na kojem je jednoglasno donesena odluka o odgađanju sajma za jesen.

18:23 - Iz Klinike za infektivne bolesti "Dr. Fran Mihaljević" u Zagrebu, potvrđena je još jedna oboljela osoba novim koronavirusom, hospitalizirana u OB Pula.

Do sada je u Republici Hrvatskoj potvrđeno ukupno 13 oboljelih osoba.

Riječ je o hrvatskom državljaninu koji radi u Italiji, a na njegovom radnom mjestu je identificirano više oboljelih osoba.

16:45 - Ravnateljica Klinike za infektivne bolesti Alemka Markotić istaknula je da nema nikakvih promjena u pacijenata oboljelih od koronavirusa, koji će moći kući kada ne budu imali kliničke simptome i kada im nalazi budu u redu, to jest kada im dva uzorka brisa budu negativna u razmaku od 48 sati.

16:40 - Mjera samoizolacije već postoji, a sada se naglašava da oni koji na dnevnoj bazi putuju moraju ostati u samoizolaciji kada su kod kuće. "Oni koji na dnevnoj bazi putuju u područja koja su zaražena moraju ostati u samoizolaciji kod kuće kada su Hrvatskoj, a kada odlaze u Italiju, moraju koristiti posebna zaštitna sredstva koja im moraju osigurati poslodavci", rekao je Capak.

16:35 - "Ono što je dobro je da tamo gdje je zaraza počela, tamo se i smanjuje", naglasio je Božinović te dodao kako su sve mjere uvedene s ciljem očuvanja javnog zdravlja i mirne epidemiološke zaraze u Hrvatskoj.

16:30 - Ministar Vili Beroš naglasio je kako je epidemiološka situacija u Hrvatskoj još uvijek mirna. Trenutno je provedeno 344 testiranja, 12 osoba je zaraženo, a 8 testova je još uvijek u izradi. "Imamo 4737 ljudi kojima je određen zdravstveni nadzor", dodaje Beroš.

Ravnatelj Hrvatskoga zavoda za javno zdravstvo Krunoslav Capak istaknuo je da se epidemiološka situacija u Europi pogoršala. "U većini EU zemalja je lokalna transmisija bolesti. To više nisu uvezeni slučajevi, kako je to bilo kod nas", dodao je.

Ministar Beroš osvrnuo se na stanje u Europi: "U Italiji je novih 1499 bolesnika, od kojih je 133 novoumrlih. U Francuskoj je 341 slučaj zaraze, u Njemačkoj 240, a u Španjolskoj 148", rekao je.

VIDEO Stožer civilne zaštite o trenutačnom stanju zbog koronavirusa

Vaš preglednik ne omogućava pregled ovog sadržaja.

16.25 - Ministar Davor Božinović izjavio je kako se uvode nove mjere te da će svi strani državljani koji ulaze u Hrvatsku iz žarišta zaraze biti smješteni u obaveznu karantenu u trajanju od 14 dana. Oni koji to odbiju, bit će vraćeni u svoju državu. Mjera je uvedena zbog velikog broja talijanskih državljana koji svakodnevno dolaze u Hrvatsku. Primjerice, samo danas ih je došlo oko 600. Hrvatski državljani koji se u Hrvatsku vraćaju iz područja koja se smatraju žarištima zaraze, dobit će rješenje za samoizolaciju.

Nacionalni stožer za civilnu zaštitu naveo je preporuku da se veći javni skupovi, oni koji uključuju više od tisuću sudionika, odgode i trenutno ne održavaju. Ministar Božinović dodao je da ako većih okupljanja bude, "bit će nužno osigurati punktove s dezinfekcijskim sredstvima". Uz to, napominje kako osobe s respiratornim bolestima i temperaturom ne bi trebale dolaziti na veća događanja. Osobe na skupovima trebale bi se suzdržavati rukovanja i drugih bližih socijalnih kontakata. Kao i veće skupove, "Preporučujemo svim građanima da razmotre odgodu putovanja u inozemstvo u države i regije koje su u većoj mjeri zahvaćene koronavirusom", istaknuo je Božinović.

Ravnatelj HZJZ-a Capak istaknuo je da se mjera o ograničavanju javih skupova ne odnosi na škole i fakultete jer se istodobno u istoj prostoriji ne okuplja više od 1000 učenika ili studenata.

16.00 - Svaki tren će početi nova konferencija za medije Kriznog stožera civilne zaštite

14:54 – Udruga hrvatskih cestovnih prijevoznika traži od Vlade da radi prevladavanja teškoća koje im je prouzročilo stanje u Italiji preuzme dio poreza i doprinosa za njihove zaposlenike, kao i pomoć u ishođenju odgode otplate rata leasinga i kredita kojima su kupili vozila.

14:45 – Načelnik primorsko-goranskoga Županijskog stožera Civilne zaštite Marko Boras Mandić rekao je da su prošloga tjedna u izolaciju stavljene dvije obitelji na Cresu jer su ondje boravila dva strana državljana koji su nakon povratka u matičnu državu bili pozitivni na koronavirus. "Naše službe su stavile pod nadzor i u izolaciju osobe koje su bile s njima u bliskom kontaktu, no nije dobro što smo mi te podatke doznali, a da nam to kolege iz Italije nisu javili", istaknuo je. Više pročitajte ovdje.

Video: Milano – Ulice su puste nakon što je proglašena karantena zbog koronavirusa

Vaš preglednik ne omogućava pregled ovog sadržaja.

14:28 – Poslovne konferencije Digital Takeover 2020. i Dani komunikacija odgođene su zbog koronavirusa. Dani komunikacija ove će se godine umjesto početkom travnja održati od 29. do 31. listopada 2020., stoji u priopćenju. Otkazan je i Zagreb Auto Show koji je trebao početi 31. ožujka na Zagrebačkom velesajmu.

"Najveći regionalni transformacijski i inovacijski summit & expo Digital Takeover 2020. koji se trebao održati 13. ožujka na Zagrebačkom Velesajmu odgađa se zbog najnovije epidemiološke situacije u zemlji i okruženju. O novom datumu i svim drugim detaljima održavanja ovog velikog događaja izvijestit ćemo uskoro", priopćili su iz Digital Takeovera. Više pročitajte ovdje.

14:15 – Iz Hrvatskog zavoda za zdravstveno osiguranje poslali su priopćenje o naknadi plaće za vrijeme samoizolacije i objasnili postupak za predavanje zahtjeva. Više pročitajte ovdje.

14:09 – Neslužbeno doznajemo da zasad u Hrvatskoj neće biti nikakve zabrane javnih okupljanja iako se raspravljalo o mogućim zabranama.

14:04 – Hrvatski zastupnik u Europskom parlamentu Tonino Picula uputio je Europskoj komisiji pitanje o tome kako planiraju kompenzirati gubitke nastale zbog epidemije COVID-19 koronavirusa zemljama članicama čija gospodarstva u velikoj mjeri ovise o turizmu. Više pročitajte ovdje.

13:46 – Jedna osoba hospitalizirana je u Istarskoj županiji i nalazi se u OB Pula. Čekaju se rezultati testiranja.

"Građanima ćemo dati upute jer smo procijenili da upute treba dati što većem broju građana. Aktivnosti nastavljamo, pripremamo se na eskalaciju, stavit ćemo više objekata u pripremu. Još uvijek nema zabrana. Savjetujemo da se odgode sve aktivnosti većeg broja ljudi, nećemo špekulirati brojkama", kazali su iz Stožera Istarske županije.

Kazali su da starije osobe i kronični bolesnici trebaju izbjegavati okupljanja.

"Prelazilo je mnogo ljudi granicu, od četvrtka do jučer 187 je novih rješenja za nadzor. Mnogo ljudi traži da im se napravi bris jer su došli iz Italije. To se u Hrvatskoj ne radi kao u Italiji. Jedini je način da ljudi budu udaljeni jedni od drugih. Treba zamoliti ljude za društvenu samoizolaciju. Treba izbjegavati putovanja u crvene zone, ali i u druga područja", kazano je na konferenciji za novinare.

12:48 – U Osječko-baranjskoj županiji nema zaraženih koronavirusom, a sinoć je u osječki KBC primljen pacijent koji je došao iz Italije, ali su njegovi nalazi negativni, rečeno je u ponedjeljak na konferenciji za novinare Županijskog stožera Civilne zaštite, koji je izvijestio i o dezinfekciji graničnih prijelaza u županiji.

Pacijent je prije tri dana došao iz sjeverne Italije, gdje radi na području na kojem se pojavio koronavirus. Predstojnica Klinike za infektologiju osječkoga KBC-a Ljiljana Perić rekla je kako je dosad testirano pet osoba i svi su testovi bili negativni.

Video: Intervju sa znanstvenikom Igorom Rudanom o koronavirusu

Vaš preglednik ne omogućava pregled ovog sadržaja.

Istaknula je kako u osječkome KBC-u raspolažu s dovoljno opreme i kadrova bude li veće potrebe. Pozvala je građane koji su bili na nekom od ugroženih područja i imaju povišenu temperaturu da se jave mjerodavnoj epidemiološkoj službi koja će ih uputiti u bolnicu radi testiranja. Načelnik Županijskog stožera dožupan Goran Ivanović rekao je kako zasad nema naputaka Nacionalnog stožera o zabrani javnih skupova s više od tisuću ljudi. Istaknuo je kako je proveden naputak o dezinfekciji devet graničnih prijelaza na području Osječko-baranjske županije.

Dodao je kako je Nacionalni stožer proslijedio naputak o edukaciji u domovima zdravlja i osječkome KBC-u te s djelatnicima Carine koji su prvi u dodiru s ljudima koji možda dolaze s ugroženih područja. To sve provodimo zasad još u preventivnom režimu i nema nikakvih izvanrednih akcija, poručio je Ivanović.

12:45 – Predsjednik Vlade Andrej Plenković sudjelovao je u videokonferenciji s predsjednikom Cipra i premijerima Izraela, Italije, Rumunjske, Austrije, Mađarske i Bugarske posvećenoj mogućim zajedničkim aktivnostima na suzbijanju epidemije koronavirusa, priopćeno je iz Vlade.

Plenković je izvijestio Nicosa Anastasiadesa, Benjamina Netanjahua, Giuseppea Contea, Ludovica Orbana, Sebastiana Kurza, Viktora Orbana i Bojka Borisova o situaciji u Hrvatskoj u kojoj je trenutačno dvanaest oboljelih u tri grada.

Istaknuo je kako je Hrvatska reagirala na vrijeme te objedinjenim djelovanjem svih resora pripremila niz mjera za zaštitu zdravlja i sigurnosti građana. Predstavio je aktivnosti koje je Hrvatska poduzela na europskoj razini kao predsjedateljica Vijećem EU, podsjetivši na aktivaciju Integriranog mehanizma za odgovor na krizu 28.siječnja i iniciranje izvanrednih sastanaka Vijeća ministara zdravstva EU 13. veljače i 6. ožujka te koordinacije ministara financija EU.

Foto: Vlada RH

Istaknuo je potrebu bliske suradnje među državama i usklađenog pristupa u provedbi svih odgovarajućih mjera za suzbijanje koronavirusa. Predsjednici vlada i država naglasili su važnost jačanja medicinske i znanstvene suradnje kako bi se što prije pronašlo cjepivo, kao i dodatno unaprijedili brzi testovi za otkrivanje zaraze. Založili su se i za daljnju koordinaciju svih aktivnosti te razmjenu najboljih iskustava u sprečavanju širenja zaraze.

11:56 – Gabariti moguće zabrane velikih okupljanja tema su jutrošnjeg sastanka Kriznog stožera zbog bojazni od "talijanskog scenarija" kad je riječ o koronavirusu. Neslužbeno se može čuti kako je problematična preporuka o zabrani okupljanja događanja s 500 i više sudionika jer bi u tom slučaju došlo do zatvaranja velikih firmi, ali i fakulteta, škola itd. Da se taj limit stavi na tisuću i više ljudi, u praksi bi to nešto drukčije izgledalo, no talijanski podaci ne ulijevaju hrabrost te je evidentno da struka smatra nužnim povećanje razine sigurnosti u Hrvatskoj.

Video: Alemka Markotić u studiju Večernjeg lista odgovarala na pitanja čitatelja o koronavirusu

Vaš preglednik ne omogućava pregled ovog sadržaja.

11:14 – "Italija je u posebnom položaju. Pripremamo različite scenarije. U suradnji sa Stožerom dat ćemo informacije ako bude potrebno. Upute dajemo školama vezano uz skupove, za higijenu u školama", kazala je ministrica Blaženka Divjak oko koronavirusa i mogućnosti zatvaranja škola, kao što je to slučaj u Italiji.

"Ravnatelj je taj koji mora osigurati da ima higijenskih potrepština, sigurna sam da sredstava ima i da osnivači pravovremeno dostavljaju. Treba upozoriti učenike, kada imamo sredstava, da se odgovorno prema tome odnosi", kazala je Divjak. U četvrtak je Divjak sazvala konferenciju ministara na razini Europske unije, gdje će razgovarati o tome kako EU planira odgovoriti na izazove zbog koronavirusa.

9:26 – Kako je za Dnevnik.hr potvrdio ministar Vili Beroš, Stožer civilne zaštite danas će odlučivati o novim mjerama, među ostalim i o onoj o zabrani okupljanja u zatvorenim prostorima za skupove veće 1000 ljudi.

9:21 – Doznajemo kako su u Hrvatskoj do sada testirane 332 osobe na koronavirus. U Sloveniji je do sada testirana 981 osoba, javlja Delo.

7:35 – U Hrvatskoj je i dalje dvanaest osoba zaraženo koronavirusom, nema novih slučajeva, potvrdio je ministar zdravstva Vili Beroš u ponedjeljak za N1.

7:20 – Albanija je u ponedjeljak potvrdila prva dva slučaja zaraze koronavirusom, a riječ je o sinu i ocu koji su se vratili iz Italije. Obojica su stabilno i nemaju komplikacije, izvijestio je albanski ministar zdravstva. Prije potvrde prva dva slučaja zaraze, zdravstveni službenici u toj zemlji testirali su oko 60 uzoraka, među kojima nije bilo znakova zaraze virusom. Više od 400.000 Albanaca živi u susjednoj Italiji.

6:30 – Sunce je u nedjelju obasjavalo prazne milanske trgove i venecijanske gondole bez putnika dok se četvrtina Talijana pokušala pomiriti s činjenicom da je izolirana od ostatka zemlje. Iako su neki spakirali stvari i pobjegli, većina ih je ostala i nosi se s karantenom koju je talijanska vlada nametnula milijunima ljudi u nadi da će spriječiti širenje koronavirusa.

Italija je u nedjelju ''pretekla'' Južnu Koreju i postala druga zemlja svijeta po broju zaraženih i umrlih. Samo u jednom danu bilo ih je 133. "Virus zatvorio srce sjevera", piše torinska La Stampa. "Isključeno pola Italije", dodaje rimski Il Messaggero.

Nije, međutim, još uvijek jasno koliko će se strogo naredba provoditi, odnosno kako će vlasti spriječiti nekoga da ode. Odluka navodi da samo oni ljudi s "ozbiljnim, neodgodivim" razlogom, poput hitnog posla ili izvanredne obiteljske situacije, mogu izaći ili ući u područje u karanteni, koja obuhvaća Lombardiju i još četiri regije. Ali kući se mogu vratiti oni koji su se zatekli u pogođenim područjima, uključujući turiste.

Francuski ministar zdravstva Olivier Veran rekao je u nedjelju da će Francuska odlučno zabraniti događaje s više od 1000 sudionika, u sklopu napora da se suzbije epidemija koronavirusa.

>>Tema: koronavirus